ព័ត៌មាន​អន្តរជាតិ​សង្ខេប៖ ១៦ សីហា
នេះជា​ព័ត៌មាន​អន្តរជាតិ​សង្ខេបពី​វីអូអេ​ខ្មែរ ​​​ថ្ងៃទី១៦ សីហា ២០១១។
ក្រុមបះបោរនៅក្នុងប្រទេសលីប៊ីគំរាមនឹងកាត់ផ្ដាច់រដ្ឋធានីទ្រីប៉ូលី ក្រោយពីក្រុមទាំងនោះបានវាយដណ្ដើមយកក្រុងសំខាន់ៗ នៅតំបន់ភាគខាងត្បូង និងខាងជើងទីក្រុង ហើយរៀបចំកាត់ផ្តាច់ផ្លូវផ្គត់ផ្គង់ក្នុងគោលបំណងនឹងបណ្ដេញមេដឹកនាំ មូមារ កាដាហ្វី ឲ្យចេញពីអំណាច។ ទីភ្នាក់ងាររបស់អ.ស.ប. និយាយថា ជនជាតិប៉ាឡេស្ទីនប្រមាណជាង១០.០០០នាក់ បានបាត់ខ្លួនក្រោយពីបានចាកចេញពីជំរំជនភៀសខ្លួននៅក្នុងទីក្រុងកំពង់ផែស៊ីរី ឡាតាគីយា (Latakia) ដែលកងកម្លាំងស៊ីរីបានបាញ់គ្រាប់ផ្លោងដាក់ជាច្រើនថ្ងៃ បណ្ដាលឲ្យមនុស្សស្លាប់ជាច្រើននាក់។ មន្ដ្រីអាហ្វហ្គានីស្ថាននិយាយថា ស្រ្ដីបុគ្គលិកម្នាក់របស់ខេត្ដបានត្រូវគេបាញ់សម្លាប់កាលពីព្រឹកថ្ងៃអង្គារនៅក្រៅផ្ទះរបស់នាងក្នុងទីក្រុងកាន់ដាហារ។ គេសង្ស័យថាយន្ដហោះគ្មានអ្នកបើកបររបស់ស.រ.អ.បានបាញ់សម្លាប់មនុស្ស ៤នាក់ នៅតំបន់កុលសម្ព័ន្ធវ៉ារីស្ថានទិសខាងជើង។ មន្ដ្រីប៉ាគីស្ថាននឹងបណ្ដាញព័ត៌មានតំបន់និយាយថាមីសីលពីរគ្រឿងបានបាញ់មកលើមូលដ្ឋានមួយនិងរថយន្ដមួយគ្រឿងចតនៅក្រៅផ្ទះកាលពីព្រឹកថ្ងៃអង្គារក្នុងទីក្រុងមីរ៉ងស្សាហ។ ប៉ូលីសឥណ្ឌាបានចាប់ខ្លួនសកម្មជនសង្គមស៊ីវិលល្បីឈ្មោះម្នាក់ ប៉ុន្មានម៉ោងបុណ្ណោះមុននឹងជននោះប្រុងប្រៀបធ្វើកូដកម្មឥតអាហារដើម្បីទាមទារឲ្យមានច្បាប់តឹងរ៉ឹងប្រឆាំងអំពើពុករលួយ។ បណ្ដាញសារព័ត៌មានរដ្ឋចិនបានចេញសញ្ញាបង្ហាញឲ្យឃើញចិនមានចិត្ដចង់បើកឲ្យរូបបិយវត្ថុរបស់ខ្លួនឡើងតម្លៃ យ៉ាងឆាប់រហ័សប្រឆាំង នឹងប្រាក់ដុល្លារស.រ.អ.។ គណកម្មការស៊ើបអង្កេតឯករាជ្យមកលើការបះបោរនៅក្នុងប្រទេសបារ៉ែនកាលពីដើមឆ្នាំនេះនិយាយថា ខ្លួនបានបិទការិយាល័យ ក្រោយពីមនុស្សច្រើនរយនាក់ បានចូលការិយាល័យរបស់ខ្លួន ហើយបានប៉ះទង្គិចជាមួយបុគ្គលិក។ យោធាអ៊ីស្រាអែលបានបើកការវាយប្រហារតាមអាកាសមកលើតំបន់ហ្គាហ្សាដែលតាមប្រភពពេទ្យប៉ាឡេស្ទីននិយាយថាបានសម្លាប់មនុស្សម្នាក់ និងធ្វើឲ្យរបួសមនុស្សយ៉ាងតិច៤នាក់ទៀត។ មេដឹកនាំពីប្រទេសអាល្លឺម៉ង់និងបារាំងនឹងជួបប្រជុំគ្នានៅក្នុងទីក្រុងបារីសនៅថ្ងៃអង្គារនេះ ដើម្បីពិភាក្សាអំពីវិបត្ដិបំណុលដែលរាលដាលដល់ប្រទេស១៧នៃតំបន់ប្រើប្រាក់អឺរ៉ូ។ ប្រធានាធិបតី បារ៉ាក់ អូបាម៉ា បានបន្ដទស្សនកិច្ចរបស់លោកតាមរថយន្ដប៊ឹស (bus) នៅតំបន់កណ្តាលខាងលិច (Mid-West) សហរដ្ឋអាមេរិក ដើម្បីឲ្យលោកអាចពន្យល់អំពីនយោបាយរបស់លោក ខណៈដែលលោកបដិសេធការទិតៀនថាលោកមិនបានធ្វើការល្អក្នុងការជួយរុញច្រានសេដ្ឋកិច្ចឲ្យដើរលឿននិងដំណោះស្រាយអត្រាមនុស្សគ្មានការងារធ្វើកាន់តែខ្ពស់។ នាយករដ្ឋមន្ដ្រីនៃប្រទេសម៉ាឡេស៊ីបានសន្យាថានឹងរៀបចំឲ្យមានគណៈកម្មាធិការមិនប្រកាន់បក្សពួក ដើម្បីពិចារណាអំពីការកែទម្រង់ក្នុងប្រព័ន្ធបោះឆ្នោតឲ្យបានមុនពេលបោះឆ្នោតជាតិ ដែលកំណត់ធ្វើនៅក្នុងឆ្នាំក្រោយ។ ប្រទេសកូរ៉េខាងត្បូងនិងសហរដ្ឋអាមេរិកបានបើកសមយុទ្ធយោធារួមមួយនៅថ្ងៃអង្គារនេះ ទោះបីជាមានការព្រមានពីរដ្ឋាភិបាលទីក្រុងព្យុងយ៉ាងថាការសមយុទ្ធនោះនឹងបំផ្លាញសេចក្ដីសង្ឃឹមអំពីសន្ដិភាពនៅឧបទ្វីបកូរ៉េ។ ប្រទេសប៉ាគីស្ថានកំពុងច្រានចោលសេចក្តីរាយការណ៍ថា ទីភ្នាក់ងារស៊ើបការសម្ងាត់របស់ខ្លួនបានឲ្យចិនពិនិត្យមើលកម្ទេចបាក់បែកនៃឧទ្ធម្ភាគចក្រអាមេរិកាំងដែលបានធ្លាក់ក្នុងអំឡុងពេលនៃការវាយឆ្មក់ដែលបានសម្លាប់អូសាម៉ា ប៊ីនឡាដេន។ កាសែត The New York Times និង Financial Times បានដកស្រង់សម្តីមន្រ្តីសហរដ្ឋអាមេរិកមិនប្រាប់ឈ្មោះមកចុះផ្សាយថា គេជឿជាក់ថាក្រសួងស៊ើបការសម្ងាត់ប៉ាគីស្ថានបានឲ្យពួកវិស្វករចិនថតរូប និងយកបំណែកឧទ្ធម្ភាគចក្រសហរដ្ឋអាមេរិក ដែលប្រើបច្ចេកវិទ្យាពិសេស ដែលប្រព័ន្ធរ៉ាដាមិនអាចចាប់រូបភាពយន្តហោះបាន។ កម្រិតនៃការផលិតរបស់សហរដ្ឋអាមេរិកបានធ្លាក់ចុះនៅថ្ងៃច័ន្ទ  ពេលដែលពួកបរទេសបានទិញទ្រព្យសម្បត្តិសហរដ្ឋអាមេរិកច្រើនជាងពួកគេលក់ ហើយក្រុមហ៊ុនសង់ផ្ទះនៅតែមានភាពងងឹត។ អនុប្រធានាធិបតីសហរដ្ឋអាមេរិក Joe Biden នឹងចាកចេញពីរដ្ឋធានីវ៉ាស៊ីនតោន នៅថ្ងៃអង្គារនេះដើម្បីបំពេញទស្សនៈកិច្ចលើកទីមួយទៅកាន់ប្រទេសចិន បន្ទាប់មកទៅកាន់ប្រទេសម៉ុងហ្គោលី និងប្រទេសជប៉ុន។ ខ្យល់ព្យុះតំបន់ត្រូពិក Gert ត្រូវគេរំពឹងថានឹងធ្វើឲ្យមានការបង្អុរទឹកភ្លៀងពី២ទៅ៧សង់ទីម៉ែត្រនៅលើកោះ Bermuda នៅថ្ងៃនេះ ពេលដែលវាឆ្លងកាត់ភាគខាងកើតនៃប្រទេសអង់គ្លេសក្នុងមហាសមុទ្រ Atlantic នេះ។ ការបំផ្ទុះគ្រាប់បែក និងការវាយប្រហារបានកើតមានឡើងនៅក្នុងទីក្រុងជាង១០ក្នុងប្រទេសអ៊ីរ៉ាក់នៅថ្ងៃច័ន្ទ បានសម្លាប់មនុស្សយ៉ាងហោចណាស់ក៏៦០នាក់ដែរ។ មន្រ្តីជាន់ខ្ពស់ក្រសួងមហាផ្ទៃម្នាក់នៃប្រទេសលីប៊ីបានធ្វើដំណើរតាមយន្តហោះទៅកាន់រដ្ឋធានីប្រទេសអេហ្ស៊ីបជាមួយសមាជិកគ្រួសារ៩នាក់ទៀតនៅក្នុងអ្វីទំនងជាការរត់គេចចេញពីរដ្ឋាភិបាលរបស់ Moammar Gadhafi។ ចៅក្រមអេហ្ស៊ីបដែលជាអធិបតីភាពការកាត់ទោសអតីតប្រធានាធិបតី Hosni Mubarak បានផ្អាកការកាត់ទោសដោយលើកពេលរហូតដល់ថ្ងៃ៥ ខែកញ្ញាហើយបានបញ្ឈប់ការផ្សាយបន្តផ្ទាល់តាមទូរទស្សន៍នៃការកាត់ទោសនាពេលខាងមុខ។ អង្គការកម្មវិធីម្ហូបអាហារពិភពលោករបស់អង្គការសហប្រជាជាតិនិយាយថា ខ្លួនកំពុងស៊ើបអង្កេតការចោទប្រកាន់ពីការលួចជំនួយស្បៀងអាហារដែលត្រូវនាំចូលក្នុងប្រទេសសូម៉ាលីដែលជួបប្រទះគ្រោះទុរ្ភិក្សនោះ។ បណ្តាញផ្សាយព័ត៌មានអ៊ីរ៉ង់រាយការណ៍ថា មន្រ្តីរុស៊្សីបានស្ថិតក្នុងទីក្រុង Tehran ដើម្បីចាប់ផ្តើមការចរចារឡើងវិញស្តីពីកម្មវិធីនុយគ្លែអ៊ែរដ៍ចម្រូងសម្រាសក្នុងប្រទេសនេះ។ ប្រធានាធិបតីសហរដ្ឋអាមេរិកបារ៉ាក់ អូបាម៉ា បានស្ថិតនៅក្នុងរដ្ឋ Minnesota តំបន់កណ្តាលភាគខាងលិច ដោយចាប់ផ្តើមធ្វើដំណើរតាមរថយន្តក្រុងទៅកាន់រដ្ឋចំនួនបីដែលមានគោលបំណងឆ្លើយទៅនឹងការរឹះគន់ថា លោកមិនបានធ្វើឲ្យល្មមគ្រប់គ្រាន់ដើម្បីឲ្យបានប្រសើរឡើងដល់សេដ្ឋកិច្ចដ៏ទ្រុតទ្រោមនោះ។